ອີຣ່ານ ສະຫຼອງວັນຄົບຮອບ 33 ປີ ໃນການປະຕິວັດ ສາສະໜາອິສລາມ
ຊາວອີຣ່ານຫຼາຍໆພັນຄົນ ໂຮມຊຸມໃນທົ່ວປະເທດ ເພື່ອສະເຫຼີມສະຫຼອງ ວັນຄົບຮອບ 33 ປີ ໃນການປະຕິວັດສາສະໜາອິສລາມ
ຊາວອີຣ່ານຈຳນວນຫຼາຍໆພັນຄົນໄດ້ພາກັນໂຮມຊຸມນຸມກັນຢູ່ໃນທົ່ວປະເທດເພື່ອລະນຶກເຖິງ ວັນຄົບຮອບ 33 ປີໃນການປະຕິວັດສາສະໜາອິສລາມຂອງອີຣ່ານໃນປີ 1979 ທີ່ໄດ້ໂຄ່ນ ລົ້ມພະເຈົ້າຊາແຫ່ງອີຣ່ານ ທີ່ໄດ້ຮັບການໜຸນຫຼັງຈາກສະຫະລັດ ແລະອຳນວຍໃຫ້ພວກນັກ ບວດອິສລາມຫົວແຂງກະດ້າງຂຶ້ນກຳອຳນາດ ໃນວັນເສົາມື້ນີ້ປະຊາຊົນໄດ້ໄປເຕົ້າໂຮມກັນຢູ່ຕາມຫົວເມືອງຕ່າງໆໃນທົ່ວປະເທດຊຶ່ງຈຳນວນ ນຶ່ງໄດ້ພາກັນຖືປ້າຍຄຳຂວັນປະກາດກ່ຽວກັບການຕາຍຂອງອາເມຣິກາແລະອິສຣາແອລ ໃນລະຫວ່າງການກ່າວຄຳປາໄສທີ່ຈະຕຸລັດອິສະຫຼະພາບທີ່ມີຊື່ສຽງ ໃນນະຄອນຫຼວງເຕຫະ ຣ່ານນັ້ນ ປະທານາທິບໍດີ Mahmoud Ahmadinejad ກ່າວວ່າ ອີຣ່ານຈະປະກາດໃຫ້ ຊາບກ່ຽວກັບໂຄງການນິວເຄລຍທີ່ສຳຄັນໆໃນໄລຍະສອງສາມມື້ຂ້າງໜ້ານີ້ ທ່ານບໍ່ໄດ້ໃຫ້ ລາຍລະອຽດຫຍັງຫຼາຍໄປກວ່ານີ້ ຄວາມເຄັ່ງຕຶງລະຫວ່າງອີຣ່ານ ແລະປະເທດຕາເວັນຕົກ ໄດ້ເພີ່ມທະວີຂຶ້ນຍ້ອນໂຄງການນິວ ເຄລຍທີ່ເປັນບັນຫາໂຕ້ແຍ້ງຂອງອີຣ່ານ ໃນໄລຍະບໍ່ເທົ່າໃດອາທິດຜ່ານມານີ້ສະຫະລັດແລະ ສະຫະພາບຢູໂຣບໄດ້ເພີ່ມການລົງໂທດຕໍ່ທະນາຄານກາງຂອງອີຣ່ານແລະອຸສາຫະກຳນໍ້າມັນ ເພື່ອກົດດັນໃຫ້ອີຣ່ານຢຸດເຊົາການກັ່ນທາດຢູເຣນຽມ ຊຶ່ງເປັນຂັ້ນຕອນທີ່ສາມາດນໍາໃຊ້ໄດ້ທັງ ດ້ານທະຫານແລະດ້ານພົນລະເຮືອນນຳນັ້ນ ເຈົ້າໜ້າທີ່ອີຣ່ານປະຕິເສດວ່າ ຕົນບໍ່ມີຄວາມຕັ້ງໃຈໃດໆເລີຍທີ່ຈະສ້າງອາວຸດນິວເຄລຍ